Møre og Romsdal

***HANDLINGSPLAN FOR LIKEMANNSARBEID 2015***

***Vår rolle: Talerøret***

***Vår misjon: Å hjelpe de som ble rammet 22. juli med å komme videre i livene sine.***

***Bakgrunn:***

*Støttegruppen etter 22. juli er opprettet for å ivareta og fremme interessene til de overlevende, pårørende, etterlatte og andre berørte etter terroren 22. juli 2011. Støttegruppen vil særlig arbeide for å fremme helsemessige, juridiske, økonomiske og sosiale interesser for medlemmene. Gruppen skal spre informasjon til overlevende, pårørende, etterlatte og berørte. Dessuten skal gruppen være et talerør for medlemmene i forhold til politiske myndigheter, den offentlige forvaltningen, som skole og helsevesen, rettsapparatet, offentligheten og pressen. Informasjonen fra Støttegruppen skal være nøktern, faktabasert, relevant og samlende i forhold til de som ble rammet. Det finnes en nasjonal støttegruppe og fylkesvise støttegrupper. Representanter for fylkeslagene uttaler seg ikke på vegne av den nasjonale støttegruppen, men som representanter for fylkene. Fylkeslagene skal arbeide for medlemmenes interesser i sine respektive fylker, og de skal formidle informasjon og synspunkter til styret i den nasjonale støttegruppen. Det skal avholdes samlinger med fylkeslederne i løpet av året. Det er ønskelig at Støttegruppen skal være sentral i den offentlige debatten om terrorhandlingene, om håndteringen og følgene av den.*

*Støttegruppen etter 22. juli i Møre og Romsdal ble stiftet 07.01.12.*

*Alle som er overlevende, pårørende, etterlatte eller som er berørt av terrorhandlingene 22. juli 2011, kan bli medlemmer av Støttegruppen. Vi arbeider for å nå frem til alle potensielle medlemmer og arbeider for at flest mulig skal bli medlemmer i gruppen. Medlemskap i gruppen skal være gratis.*

*Årsmøtet er Støttegruppens høyeste organ, og skal blant annet foreta vedtak om årsmelding, vedtekter, regnskap, budsjett, handlingsplan og valg. Alle registrerte medlemmer inviteres til årsmøtet. Det settes opp en handlingsplan for Støttegruppens arbeid, som legges frem på årsmøtet.*

***Handlingsplan for likemannsaktiviteter 2015***

***Mødre- og fedrekvelder***

– arrangeres jevnlig hele året. Målsettingen er å skape trygge arenaer der berørte kan komme sammen for å prate og dele erfaringer.

***Likemannsaktiviteter***

Legge til rett for gjennomføring av likemannsaktiviteter, for etterlatte, overlevende og berørte. Arrangere minst ei felles likemannssamling for fylkeslaget Møre og Romsdal.

***Tur til Utøya 2015***

Minnestedet på Utøya blir åpnet til 22. juli 2015. Støttegruppen i Møre og Romsdal vil bidra med økonomisk støtte til reise og overnatting på Sundvolden/Hønefoss eller et annet sted i nærheten. Målsettingen er å gi berørte anledning til å besøke Utøya og minnestedet der i fred og ro. Noen har besøkt øya tidligere, andre har ennå ikke vært der.

***Likemannsaktivitet for overlevende ungdom i Møre og Romsdal***

Målsettingen er likemannsaktivitet og sosialt fellesskap. Likemannsaktiviteter kan også gjennomføres i de ulike regionene i fylket, i mindre grupper.

Felles samling for overlevende ungdom i løpet av oktober 2015.

***Samling for ungdom 2015 på nasjonalt nivå***

Legge til rette for deltaking og økonomisk støtte, for overlevende ungdom fra Møre og Romsdal, på den nasjonale samlingen for ungdom. Samlingen er i regi av Helsedirektoratet. Samlinga er estimert gjennomført i slutten av september 2015.